Document ID: 31987L0287

ΟΔΗΓΙΑ ΤΟΥ ΣΥΜΒΟΥΛΙΟΥ της 26ης Μαΐου 1987 για το συγχρονισμό των γενικών απογραφών πληθυσμού το 1991
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 213,
το σχέδιο οδηγίας που υποβλήθηκε από την Επιτροπή,
Εκτιμώντας:
ότι η Επιτροπή πρέπει να διαθέτει αρκετά αξιόπιστα, αναλυτικά και συγκρίσιμα στοιχεία για τον πληθυσμό, την απασχόληση και τα νοικοκυριά, ώστε να πληροί τα καθήκοντα που της έχουν ανατεθεί από τη συνθήκη, και ιδίως τα άρθρα 2, 3, 117, 118, 122 και 123-
ότι οι μέχρι τώρα διενεργούμενες γενικές απογραφές πληθυσμού δεν παρέχουν κατ' ανάγκη στοιχεία συγκρίσιμα σε κοινοτικό επίπεδο όσον αφορά τις ταξινομήσεις και την κατάρτιση πινάκων, εφόσον προορισμός τους είναι να ανταποκρίνονται κυρίως στις εθνικές ανάγκες-
ότι οι περιοδικές εκτενείς έρευνες για τον πληθυσμό και τα κύρια κοινωνικά και οικονομικά χαρακτηριστικά καθώς και για την οικογενειακή κατάσταση των ατόμων είναι απαραίτητες για τη μελέτη και τον προσδιορισμό των περιφερειακών και κοινωνικών πολιτικών που επηρεάζουν συγκεκριμένους τομείς της Κοινότητας-
ότι, για να είναι δυνατό να χρησιμοποιηθούν τα στοιχεία όσο το δυνατό αποτελεσματικότερα κατά την πραγματοποίηση συγκρίσεων μεταξύ κρατών μελών, οι ημερομηνίες στις οποίες αναφέρονται αυτά πρέπει να είναι παραπλήσιες-
ότι διάφοροι διεθνείς οργανισμοί, και ιδίως ο Οργανισμός Ηνωμένων Εθνών και το Συμβούλιο της Ευρώπης, συνιστούν τη διεξαγωγή τέτοιων απογραφών στην αρχή κάθε δεκαετίας-
ότι μια γενική απογραφή πληθυσμού απαιτεί μακροχρόνιες προετοιμασίες,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Τα κράτη μέλη πλην της Γαλλικής Δημοκρατίας και της Ιταλικής Δημοκρατίας πραγματοποιούν γενική απογραφή πληθυσμού σε μια ημερομηνία μεταξύ 1ης Μαρτίου και 31ης Μαΐου 1991.
Η Γαλλική Δημοκρατία πραγματοποιεί γενική απογραφή πληθυσμού σε μια ημερομηνία μεταξύ 15ης Φεβρουαρίου και 31ης Μαΐου 1990.
Η Ιταλική Δημοκρατία πραγματοποιεί γενική απογραφή πληθυσμού σε μια ημερομηνία μεταξύ 1ης Μαρτίου και 31ης Οκτωβρίου 1991.
Άρθρο 2
Η Επιτροπή, σε συνεργασία με τις αρμόδιες αρχές των κρατών μελών, καταστρώνει πρόγραμμα των στατιστικών πινάκων που πρέπει να καταρτιστούν με βάση τις απογραφές που αναφέρονται στο άρθρο 1 και που καλύπτουν ορισμένα δημογραφικά, οικονομικά και κοινωνικά χαρακτηριστικά ατόμων, νοικοκυριών και οικογενειών σε εθνικό και περιφερειακό επίπεδο.
Μετά την ολοκλήρωσή τους, οι πίνακες διαβιβάζονται στην Επιτροπή.
Άρθρο 3
Τα κράτη μέλη που δεν είναι σε θέση να διεξαγάγουν πλήρη απογραφή σύμφωνα με το άρθρο 1, παρέχουν στατιστικά στοιχεία ανάλογα με εκείνα που ορίζονται στο άρθρο 2, σχετικά με το έτος 1991, κάνοντας χρήση εναλλακτικών μεθόδων, όπως η χρησιμοποίηση μητρώων ή η εκτέλεση δειγματοληπτικών ερευνών.
Άρθρο 4
Η οδηγία αυτή απευθύνεται στα κράτη μέλη.
Βρυξέλλες, 26 Μαΐου 1987.

Labels: 0
18
19